Saak teen Zuma wéér uitgestelOudpres. Jacob Zuma het net vlugtig in die hof verskyn. (Foto: ANA) Oudpres. Jacob Zuma het toe nié Dinsdag sy eerste langverwagte dag in die hof gekry nie. Sy verhoor is vandag wéér uitgestel – dié keer na 4 Februarie aanstaande jaar. Die aanvanklike klag teen hom is reeds sowat 14 jaar gelede aanhangig gemaak. Die saak is uitgestel omdat Zuma se regspan beoog om te appelleer teen ŉ besluit verlede week dat sy vervolging nié permanent gestaak moet word nie. Die staat wil op sy beurt dié appèl teenstaan. Die oudpresident staan tereg op aanklagte van korrupsie, geldwassery en rampokkery wat dateer van 1999, toe Suid-Afrika sy omstrede wapentransaksie aangegaan het. Zuma word daarvan beskuldig dat hy omkoopgeld van die Franse wapenvervaardiger Thales ontvang het deur sy voormalige finansiële raadgewer, Shabir Schaik. Shaik is in 2005 al aan korrupsie skuldig bevind. Zuma het tot die einde van vandeesmaand om teen die hooggeregshofbeslissing te appelleer. Die hof het bevind die aanklagte teen hom is ernstig, terwyl die oudpresident aangevoer het die saak teen hom sloer al hopeloos te lank en dat daar boonop politieke inmenging was. Hy ontken skuld op al die aanklagte. Oudpres. Jacob Zuma in die beskuldigdebank. (Foto: Michele Spatari/ AP) Zuma was van 2009 tot 2018 president. Die ANC het hom verlede jaar uit sy pos geskop te midde van onverwante bewerings van korrupsie wat met die omstrede Gupta-familie verband hou. Die Amerikaanse departement van finansies het verlede week die drie Gupta-broers op ŉ swartlys geplaas. Die sogenaamde staatskapingskandaal het opslae gemaak en die regerende ANC-party se beeld groot skade berokken. Die bewerings het ook groot skade aan die ekonomie berokken en beleggersvertroue in die land is geknou. Senior staatsaanklaer, adv. Billy Downer SC, het gesê die staat was nog deurlopend gereed om met die verhoor voort te gaan en dat dit steeds die geval is. Zuma het vandag net vlugtig in die hof verskyn en ŉ groot polisieteenwoordigheid is binne én buite die hof gehandhaaf. ŉ Verhoog is ook buite die hof opgerig waar Zuma glo later sy ondersteuners sou toespreek.